North Carolinan Jacksonville on keskikokoinen kaupunki Yhdysvaltojen eteläisissä osavaltioissa. Ilmasto siellä on miellyttävän lämmin alkukeväästä vielä pitkälle syksyyn. Jos haluaa välttää sateisimmat kuukaudet, ei kaupungissa kannata vierailla keskellä kesää. Jacksonvillessä sijaitsee Yhdysvaltojen itärannikon suurin merijalkaväen sotilastukikohta ja se näkyy myös kaupungin katukuvassa. Kaupungissa riittää mukavasti nähtävää niin aikuisille kuin lapsillekin. Kaupungista löytyy useita kaatuneille sotilaille pystytettyjä muistomerkkejä, jotka ovat ehdottomasti vierailun arvoisia. Näitä ovat esimerkiksi Lejeune Memorial Gardens ja Veterans Memorial Jacksonville NC. Molemmat sijaitsevat aivan kaupungin keskustan tuntumassa helpon kävelymatkan päässä. Lasten kanssa voi patsaiden sijaan suunnata Lynwood Parkin eläintarhaan katsomaan eksoottisia eläimiä tai Zing Zumm Children’s Museum of Jacksonville -museoon. Jälkimmäisessä on tarjolla korkeintaan kymmenenvuotiaille lapsille tarkoitettuja aktiviteetteja ja interaktiivisia leikkejä. Jos mieluummin viettää rauhallisempaa lomaa, voi niin tehdä esimerkiksi joen varrella sijaitsevien ravintoloiden ja kahviloiden ruoka- sekä juomatarjonnasta nautiskellen. Hieman kaupungin ulkopuolelta alkaa Atlantin valtameri, jonka rannalla voi rentoutua uiden ja aurinkoa ottaen.